Aantal Covid-19-gevalle styg met slegs 1%Slegs 25 nuwe gevalle van Covid-19 en een sterfte is die afgelope 24 uur in Suid-Afrika aangemeld. Dit is ŉ toename van slegs 1% sedert Vrydag. Die departement van gesondheid het Saterdagaand bekendgemaak dat 2 028 mense tot dusver positief getoets het vir Covid-19. Die getal sterftes is 25 en 75 053 toetse is tot dusver uitgevoer. Die oorledene is ŉ 61-jarige man van die Wes-Kaap wat ŉ diabeet was, oorgewig was en aan hipertensie gely het. Die meeste van die Covid-19-pasiënte wat tot dusver aan die siekte gesterf het, was ouer as 60 en het ŉ onderliggende siektetoestand gehad. “Ons diepste meegevoel gaan aan die slagoffer se familie en ons sê ook dankie aan die gesondheidswerkers wat die pasiënt behandel het,” het Zweli Mkhize, minister van gesondheid, gesê. Mkhize meen die lae koers waarteen gevalle daagliks toeneem, is ŉ aanduiding dat die strawwe maatreëls en tydperk van afsondering wat die regering tot dusver geïmplementeer het, vrugte afwerp. Die tydperk van algehele afsondering is Donderdag met twee weke verleng tot einde April. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.